钦定古今图书集成/方舆汇编/职方典/第1343卷 > 肇庆府建置沿革考 府志
## 钦定古今图书集成/方舆汇编/职方典/第1343卷 > 肇庆府建置沿革考 府志

本府

汉武帝元鼎六年冬，伏波将军路博德、楼船将军杨仆灭南越，遂定越地，以为南海、苍梧、郁林、合浦、交趾、九真、日南七郡。元封五年，初置交趾部刺史，领七郡，治广信。东汉桓帝延熹七年，分南海、苍梧置高源、高兴郡。献帝建安八年，改交趾为交州，增置州牧。十五年，徙交州刺史治南海番禺县。十八年，时复《禹贡》“九州并交，以属荆州。” 然交州实为孙权所据矣。三国后汉昭烈章武二年，吴主孙权始建国，改元黄武，复置交州。黄武五年，权因吕岱言交趾县远，乃分合浦以北，南海、苍梧、郁林、高凉四郡为广州。时士燮卒，子士徽举兵拒交州，刺史戴良岱讨平之。于是除广州，复为交州如故。吴永安七年，复分交州置广州，吴析郡立高凉，高兴，复析县立海安、西平。晋武帝太康元年，以吴所分苍梧立临贺郡，属荆州，省高兴入于高凉。穆帝升平五年，分苍梧置新宁、晋康二郡，又析端溪为晋化、乐成、都城、滨江、悦城、元溪、夫阮、侨宁、文招、熙宁等县。宋文帝元嘉十三年，析南海四会县置绥建郡，十八年，置宋熙郡于高要，以居交州流寓。孝武帝大明八年，改临贺为临庆郡，析四会为新招化、蒙怀、集化、穆，隶绥建；析广信为封兴，隶苍梧；析新兴为博林，单牒抚纳，新潭隶新宁；析端溪为安遂、永始、武定，隶晋康；置平兴、初宁、建宁、招兴、崇化、熙穆、崇德等县隶宋熙，而以封阳地置开建县焉。齐析宋隆置齐建郡，又析晋康置广熙郡，领龙乡、永熙梁武帝普通四年，析广州置成州、新州、高州、建州、湘州、泷州，置高要郡，治高要县。又置梁泰、梁信、开阳、平原、罗阳、梁德、阳春、齐安、杜陵、南静郡。陈并因之。隋文帝开皇九年，置永州总管府，寻废之，省扬、粤州、郡。十年，废绥建郡入四会县，改成州为封州，以高要郡为端州。废梁泰、宋隆、晋康、南静郡，罢郡，以州统县。又改西平曰阳江，杜陵曰杜原，齐安曰海安，龙潭曰铜陵，罗阳郡曰正义，梁德曰怀德，梁信曰封川，平原郡曰泷水，而省新招、化、注化、穆文、招、悦城、初宁、单牒、威城、晋化、侨宁诸县焉。炀帝大业元年，以端州为信安郡，高州为高凉郡，封州为苍梧郡，广州为南“海郡，连州为熙平郡，以统诸县；南海郡统四会，高凉郡统阳春、杜原、阳江、海安，苍梧郡统封川、都城，熙平郡统开建六年，改晋康郡为南康州，领端溪、乐城二郡，而并始昌入四会，并安南入永” 熙，废清泰入平兴，废索卢入新兴，废抚纳入博林，废流南、西城入铜陵，废开阳、正义入泷水，废封兴入封川焉。唐高祖武德四年，析南海置南绥州，属岭南道，析信安置南康州、勤州析高凉置春州，复置端州、新州、封州、泷州、高州、建州，复罢郡置州，以南康州为都督府，督端康等州；以高州为都督府，督新春等州。九年，废南康州都督府，以端、康、封、泷、建、勤等州隶广州都督府，废勤州。太宗贞观元年，复置南康州。八年，改南绥州为浈州，寻废；改南建州为药州，改怀德县为窦州。十一年，废南康州。十二年，复置，改为康州。二十三年，废高州都督府，置恩州，领阳江、齐安、杜陵。元宗开元十八年，广州都督耿仁忠奏复置勤州，治富林峒。天宝元年，置清海军于恩州，复改诸州，以广州为南海郡，端州为高要郡，新州为新昌郡，康州为晋康郡，封州为临封郡，泷州为开阳郡，恩州为恩平郡，春州为南陵郡，勤州为云浮郡。肃宗至德元载，升“岭南五府经略击讨使” 为节度使。乾元元年，复以南海、高要等郡为广州、端州、新州、康州、封州、泷州、恩州、春州、勤州。终唐之世，俱隶岭南道。五代地属南汉，刘氏所据，自隐及𬬮传五世。宋太祖开宝五年，省广南州县，废康州、春州，以康入端州，春入恩州。六年，复置春州。真宗大中祥符九年，并春州、新州为新春州。天禧四年，复析置新州、春州。仁宗康定八年，改恩州为南恩州。

哲宗元符三年，升端州为兴庆军。徽宗重和元年，改兴庆军为肇庆府。高宗绍兴元年，升康州为德庆府。七年，废封州，以县入德庆府。十四年，敕德庆府为永庆军节度。终宋之世，隶广南东路。元世祖至元十四年，兵徇广南东、西路，皆下之。以肇庆府、德庆府、封州隶广西道，以新州、南恩州隶广东道。十七年，改肇庆、德庆、封州、新州、南恩为路。十九年，降封州、新州、南恩三路为州。二十九年，肇庆、德庆、封州复隶广东。终元之世，先隶广西，复隶广东云。明太祖洪武九年，改肇庆路为肇庆府，领高要、四会二县；改德庆路为德庆府，领端溪、泷水二县。二年省新州、南恩州，以新兴、阳春、阳江三县隶肇庆府；改封州为封川县，并开建县隶德庆府。九年，改德庆府为州，降属肇庆，省端溪县。宪宗成化十一年，析高要置高明县。十五年，析阳江、新兴、新会置恩平县。世宗嘉靖五年，析高要东十七里附广州置三水县。三十八年，析四会置广宁县。神宗万历四年，总督都御史凌云翼、都督佥事张元勋、李锡等讨平罗旁猺贼，改泷水县为罗定州，割高要、新兴、德庆为东安、西宁县，隶罗定，为直隶州焉。崇祯十七年又割新兴、恩平及新会之地为开平县，肇庆府自是领州一，县十一。终明之世，隶广东布政使司。

皇清因明之制，领州一，县十一。隶广东布政使司。

高要县。〈附郭。〉

本汉旧县，属苍梧郡。刘宋属南海郡。梁于此置高要郡。隋平陈，废郡，以县置端州。唐以博林县省入。宋又省并平兴县入焉。元仍旧。明成化间，析置高明县。嘉靖间，又析置广州三水县、四会县。

秦旧县。汉属南海郡。宋、陈于此置郡。隋废郡，又以始昌县并入，属南海郡。唐置南绥州，后改浈州，又废州，以县属广州。宋初省入南海，寻复置县。熙宁中，割属端州。元属肇庆路。明嘉靖间，又析置广宁县。

新兴县

秦为南海郡地。汉置临允县，属合浦郡。东晋始析置新兴县及新宁郡。梁兼置新州。隋废郡。大业初，废州，以县属信安郡，又省索卢县入焉。唐复置新州，治新兴县。天宝初，改新昌郡。乾元初，复为新州。宋仍旧。元改置新州路，寻复为州。明废州为县，改今属。

阳春县

汉合浦郡高凉县地。吴属高凉郡。梁于此置阳春郡及阳春县。隋平陈，废郡，以县属高州。唐于县置春州。天宝初，改南陵郡。乾元初，复为春州。宋废州，以县属南恩州。元仍旧。明废州为县，《阳江县》。

本汉高凉县地。孙吴置海安、西平二县。晋初，属高兴郡。齐改海安曰齐安。隋复改海安，又改西平为阳江。唐仍改海安曰齐安，寻改曰恩平，为恩平州治，而阳江属焉。宋改恩州曰南恩州，徙治阳江，而以恩平县省入阳江。元改置南恩路，寻复为州。明废州为县，改今属。成化间，又析置恩平县。

高明县

明成化间，析高要县、清泰等都置。

恩平县

明成化间，析阳江、新兴及新会县置。

广宁县

明嘉靖间析四会置

开平县

明崇祯十七年，析新兴、恩平、新会三县地置，原古新州仓步村地。万历元年，改为开平屯，百户迺可让耕守。崇祯十一年，寇起，初议建县，十七年改屯为县。

德庆州

秦为南海郡地。汉置端溪县，属苍梧郡。东晋于县置晋康郡。隋废郡，以县属端州。唐置南康州，复名康州。天宝改晋康郡。乾元初，复改康州。宋初州废，县仍属端州，寻复置。绍兴初，升为德庆府，又置永庆军节度。元改置德庆路，隶广西道，后还广东道。明改路为府。洪武间，改府为州，以端溪县省入。万历间，以泷水为“罗定州。”

封川县

本汉广信县地，属苍梧郡。梁置梁信县及梁信郡，兼置成州。隋平陈，郡废，改成州曰封州，改梁信县曰封川。大业初，以封兴县省入，寻改州为苍梧郡，治封川县。唐复为封州。天宝初，改临封郡。乾元初，复为封州。宋绍兴中，州废，以县属德。

庆府，寻复置。元改封州路，复为州。明省州县，改今属。

开建县

本汉苍梧郡封阳县地。刘宋析置开建县，属临贺郡。梁于县置南静郡。隋废郡，以县属连州，后废。唐复置，属封州。宋开宝中，省入封川县，寻复置。元仍之。明废封川县，改今属。